《次韵张才叔蔡天复詹持国二月一日同步城南》
宋代·周行己

人生本自得，苦为百虑疚。穷年灯火窗，郁没令人瘦。

方春万物灯，欣欣共晴昼。步履聊出郭，疏散忘隘陋。

当时二三子，来往心疏透。欢然共携手，住处同一簉。

弱柳分已绿，小桃红欲溜。细草软宜籍，急流清可漱。

杯倾野桥边，酒从村店售。脱帽看晴云，击木杂鸣咮。

或静欲寂默，或狂忽腾蹂。野老愕僵仆，村童怪惊走。

恐是天上仙，无乃人间秀。潇洒羲皇上，磊落汉庭右。

日暮欲返步，已行更引脰。此会得真率，他时涣邂逅。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。